title: 2007/440/ΕΚ: Απόφαση της Επιτροπής, της 25ης Ιουνίου 2007 , για την κατάργηση της απόφασης 2005/704/ΕΚ για αποδοχή της ανάληψης υποχρεώσεων που προτάθηκε σε σχέση με τη διαδικασία αντιντάμπινγκ για τις εισαγωγές ορισμένων τούβλων μαγνησίας καταγωγής Λαϊκής Δημοκρατίας της Κίνας

text:
               26.6.2007

               EL

               Επίσημη Εφημερίδα της Ευρωπαϊκής Ένωσης

               L 164/32

      ΑΠΌΦΑΣΗ ΤΗΣ ΕΠΙΤΡΟΠΉΣ

   της 25ης Ιουνίου 2007
   για την κατάργηση της απόφασης 2005/704/ΕΚ για αποδοχή της ανάληψης υποχρεώσεων που προτάθηκε σε σχέση με τη διαδικασία αντιντάμπινγκ για τις εισαγωγές ορισμένων τούβλων μαγνησίας καταγωγής Λαϊκής Δημοκρατίας της Κίνας
   (2007/440/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) (ο «βασικός κανονισμός»), και ιδίως τα άρθρα 8 και 9,
   Ύστερα από διαβουλεύσεις με τη συμβουλευτική επιτροπή,
   Εκτιμώντας τα ακόλουθα:
   Α.   ΥΠΑΡΧΟΝΤΑ ΜΕΤΡΑ

               (1)

               Τον Οκτώβριο του 2005 το Συμβούλιο, με τον κανονισμό (ΕΚ) αριθ. 1659/2005 (2), επέβαλε οριστικό δασμό αντιντάμπινγκ στις εισαγωγές ορισμένων τούβλων μαγνησίας καταγωγής Λαϊκής Δημοκρατίας της Κίνας («το υπό εξέταση προϊόν»).

               (2)

               Η Επιτροπή, με την απόφαση 2005/704/ΕΚ (3), δέχτηκε μια ανάληψη υποχρεώσεων ως προς τις τιμές που πρόσφερε η Yingkou Qinghua Refractories Co. Ltd, («η εταιρεία»).

         Β.   ΠΑΡΑΒΑΣΕΙΣ ΑΝΕΙΛΗΜΜΕΝΩΝ ΥΠΟΧΡΕΩΣΕΩΝ
   1.   Η ανάληψη υποχρεώσεων
   α)   Υποχρεώσεις της εταιρείας όσον αφορά την ανάληψη υποχρεώσεων

               (3)

               Στο πλαίσιο της ανάληψης υποχρεώσεων, η εταιρεία συμφώνησε, μεταξύ άλλων, να μην πωλήσει το υπό εξέταση προϊόν στην Ευρωπαϊκή Κοινότητα κάτω της συγκεκριμένης ελάχιστης τιμής («ΕΤΕ») που καθορίζεται στην ανάληψη υποχρεώσεων.

               (4)

               Επίσης, σύμφωνα με τους όρους της ανάληψης υποχρεώσεων, η εταιρεία οφείλει να παρέχει στην Επιτροπή σε τακτά διαστήματα αναλυτικές πληροφορίες υπό μορφή τριμηνιαίας έκθεσης για τις πωλήσεις του υπό εξέταση προϊόντος στην Ευρωπαϊκή Κοινότητα.

               (5)

               Με σκοπό την εξασφάλιση συμμόρφωσης με τους όρους της ανάληψης υποχρεώσεων, η εταιρεία οφείλει επίσης να επιτρέπει επιτόπιους ελέγχους στις εγκαταστάσεις της, προκειμένου να ελέγχει την ακρίβεια και την αξιοπιστία των στοιχείων που περιέχονται στις εν λόγω τριμηνιαίες εκθέσεις και να παρέχει όλες τις πληροφορίες που κρίνει απαραίτητες η Επιτροπή.

         β)   Άλλες διατάξεις της ανάληψης υποχρεώσεων

               (6)

               Όπως ορίζεται στην ανάληψη υποχρεώσεων, η αποδοχή της ανάληψης υποχρεώσεων από την Ευρωπαϊκή Επιτροπή βασίζεται στην εμπιστοσύνη και οποιαδήποτε δράση που βλάπτει τη σχέση της εμπιστοσύνης με την Ευρωπαϊκή Επιτροπή δικαιολογεί την άμεση ανάκληση της ανάληψης υποχρεώσεων.

               (7)

               Επιπλέον, και όπως ορίζεται στην ανάληψη υποχρεώσεων, οποιεσδήποτε αλλαγές στις συνθήκες που επικρατούν κατά τη διάρκεια της περιόδου ισχύος της ανάληψης υποχρεώσεων σε σχέση με τις συνθήκες που επικρατούν κατά τη διάρκεια της αποδοχής της ανάληψης υποχρεώσεων που ήταν σχετικές με την απόφαση να γίνει αποδεκτή η ανάληψη υποχρεώσεων, μπορούν να προκαλέσουν την ανάκληση της ανάληψης υποχρεώσεων από την Ευρωπαϊκή Επιτροπή.

         2.   Επιτόπιος έλεγχος στην εταιρεία

               (8)

               Εν προκειμένω, πραγματοποιήθηκε επιτόπιος έλεγχος στις εγκαταστάσεις της εταιρείας στη Λαϊκή Δημοκρατία της Κίνας.

               (9)

               Δύο ημέρες πριν από τον επιτόπιο έλεγχο, η εταιρεία υπέβαλε τις αναθεωρημένες εκδόσεις των εκθέσεων ανάληψης υποχρεώσεων για το δεύτερο και τρίτο τρίμηνο του 2006. Οι εν λόγω αναθεωρήσεις αφορούσαν –μεταξύ άλλων– παράταση των ρυθμίσεων πληρωμής για πέντε συναλλαγές. Αυτές οι ρυθμίσεις που αφορούν το χρόνο που επιτρέπεται για την πληρωμή είχαν ως συνέπεια να μειωθούν τιμές κάτω από την ΕΤΕ.

               (10)

               Επιπλέον, ο επιτόπιος έλεγχος διαπίστωσε μια αλλαγή του τρόπου διεξαγωγής των εμπορικών συναλλαγών με την Ευρωπαϊκή Κοινότητα μετά την επιβολή των μέτρων αντιντάμπινγκ. Κατά την περίοδο της έρευνας που οδήγησε στην επιβολή των υπαρχόντων μέτρων, η εταιρεία πουλούσε στην Κοινότητα αποκλειστικά το υπό εξέταση προϊόν. Μετά την επιβολή των μέτρων, η εταιρεία άρχισε να πωλεί επίσης άλλα προϊόντα σε πελάτες της στην Κοινότητα.

               (11)

               Μία τέτοια αλλαγή του τρόπου διεξαγωγής των εμπορικών συναλλαγών έχει επιπτώσεις στην ανάληψη υποχρεώσεων εφόσον αποτελεί σοβαρό κίνδυνο διασταυρούμενης αντιστάθμισης, δηλαδή το προϊόν που δεν καλύπτεται από την εταιρεία μπορεί να πωληθεί σε τεχνητά χαμηλές τιμές προκειμένου να αντισταθμιστεί η ΕΤΕ για το προϊόν που καλύπτεται από την ανάληψη υποχρεώσεων.

               (12)

               Προκειμένου να αξιολογηθεί περαιτέρω εάν όντως πραγματοποιήθηκε τέτοια αντιστάθμιση, η εταιρεία κλήθηκε να παρέχει αντίγραφα των τιμολογίων του προϊόντος που δεν καλύπτεται από την ανάληψη υποχρεώσεων, τα οποία εκδόθηκαν σε άλλους πελάτες μέσα και έξω από την Ευρωπαϊκή Κοινότητα.

               (13)

               Η εταιρεία υποστήριξε ότι μια ανάλυση των τιμών άλλων προϊόντων δεν είναι σκόπιμη για να προσδιορστεί η διασταυρούμενη αντιστάθμιση, δεδομένου ότι οι ιδιότητες και οι σχετικές τιμές αυτών των προϊόντων μπορούν να ποικίλουν από πελάτη σε πελάτη. Προκειμένου να εξεταστούν τα ζητήματα αυτά, η εταιρεία κλήθηκε να παρέχει έναν τιμοκατάλογο κατανεμημένο ανά διαφορετικές ιδιότητες και πελάτες αλλά αρνήθηκε να το πράξει και ισχυρίστηκε ότι αφορούσε εμπιστευτικές πληροφορίες για προϊόντα που δεν καλύπτονται από μέτρα.

               (14)

               Τελικά, η εταιρεία παρείχε αντίγραφα πέντε τιμολογίων για προϊόντα που δεν καλύπτονται από την ανάληψη υποχρεώσεων τα οποία εκδόθηκαν το 2005 και το 2006. Εκδόθηκε ένα τιμολόγιο για πελάτη που αγοράζει συγχρόνως το προϊόν που καλύπτεται από την ανάληψη υποχρεώσεων, ένα άλλο τιμολόγιο αφορούσε έναν πελάτη μέσα στην Κοινότητα που δεν αγόραζε το υπό εξέταση προϊόν από την εταιρεία. Τα υπόλοιπα τιμολόγια είχαν εκδοθεί για πελάτες εκτός της Κοινότητας.

               (15)

               Λαμβάνοντας υπόψη τις διάφορες ιδιότητες των προϊόντων που αγοράστηκαν από αυτούς τους πέντε πελάτες, διαπιστώθηκε ότι η τιμή που χρεώθηκε στον πελάτη στην Κοινότητα, ο οποίος αγόρασε επίσης το προϊόν που καλύπτεται από την ανάληψη υποχρεώσεων, ήταν σημαντικά χαμηλότερη από την τιμή που χρεώθηκε για παρόμοιες ιδιότητες στον άλλο πελάτη στην Κοινότητα που δεν αγόρασε το προϊόν που καλύπτεται από την ανάληψη υποχρεώσεων. Παρόμοια διαφορά τιμής ίσχυσε για τους άλλους πελάτες εκτός της Κοινότητας. Αυτή η πολιτική τιμολόγησης επομένως θεωρείται σαφής ένδειξη ότι όντως πραγματοποιήθηκε διασταυρούμενη αντιστάθμιση.

         3.   Λόγοι ανάκλησης της αποδοχής ανάληψης υποχρεώσεων

               (16)

               Η υποχρέωση της εταιρείας να τηρήσει την ΕΤΕ για όλες τις πωλήσεις του προϊόντος που καλύπτεται από την ανάληψη υποχρεώσεων δεν εκπληρώθηκε, όπως περιγράφεται στην αιτιολογική σκέψη 9 παραπάνω.

               (17)

               Επιπλέον, μια αλλαγή του τρόπου διεξαγωγής των εμπορικών συναλλαγών μετά την επιβολή των μέτρων έχει οδηγήσει σε σημαντικό κίνδυνο διασταυρούμενης αντιστάθμισης που δεν επιτρέπει πλέον στην Επιτροπή να παρακολουθεί αποτελεσματικά την ανάληψη υποχρεώσεων και, επομένως, θεωρείται ότι δημιουργεί πρακτικές δυσκολίες.

               (18)

               Φαίνεται ότι αυτή η αλλαγή του τρόπου διεξαγωγής των εμπορικών συναλλαγών επέτρεψε στην εταιρεία να αντισταθμίσει τους πελάτες στην Κοινότητα για πωλήσεις που υπόκεινται στην ΕΤΕ μέσω τεχνητά χαμηλών τιμών του προϊόντος που δεν καλύπτεται από την ανάληψη υποχρεώσεων.

               (19)

               Αυτή η αλλαγή του τρόπου διεξαγωγής των εμπορικών συναλλαγών θεωρείται ότι αποτελεί σχετική αλλαγή σε συνθήκες συγκρίσιμες με εκείνες που επικρατούν κατά τη διάρκεια της αποδοχής της ανάληψης υποχρεώσεων και πρέπει να οδηγήσει, λαμβάνοντας υπόψη τα συμπεράσματα που αναφέρονται παραπάνω στις αιτιολογικές σκέψεις 10 έως 12, στην ανάκληση της ανάληψης υποχρεώσεων.

               (20)

               Επιπλέον, με την παρακράτηση των τιμοκαταλόγων για τα προϊόντα που δεν καλύπτονται από την ανάληψη υποχρεώσεων, η εταιρεία απέτυχε να συμμορφωθεί με την υποχρέωση να παράσχει τις σχετικές πληροφορίες σύμφωνα με το άρθρο 8 παράγραφος 7 του βασικού κανονισμού και τις διατάξεις της ανάληψης υποχρεώσεων.

               (21)

               Επιπλέον, η απροθυμία της εταιρείας να παράσχει αυτούς τους τιμοκαταλόγους έβλαψε τη σχέση εμπιστοσύνης που αποτέλεσε τη βάση για την αποδοχή της ανάληψης υποχρεώσεων.

         4.   Γραπτές αναφορές
   α)   Αναλογικότητα

               (22)

               Όσον αφορά την παραβίαση τιμών, η εταιρεία αναγνώρισε ότι συντελέστηκε παραβίαση τιμών. Η εταιρεία υποστήριξε, εντούτοις, ότι οι τιμές πωλήσεων όλων των άλλων συναλλαγών τήρησαν αυστηρά την ΕΤΕ. Επιπλέον, υποβλήθηκε η παρατήρηση ότι η τελική τιμή δεν ήταν σημαντικά χαμηλότερη από την ΕΤΕ. Η εταιρεία υποστήριξε ότι, με βάση τα στοιχεία αυτά, η ανάκληση της ανάληψης υποχρεώσεων θα ήταν δυσανάλογη με τις παραβιάσεις που διαπιστώθηκαν.

               (23)

               Όσον αφορά τα επιχειρήματα αυτά για το ζήτημα της αναλογικότητας, πρέπει να επισημανθεί ότι, σύμφωνα με την ανάληψη υποχρεώσεων, η εταιρεία ανέλαβε να εξασφαλίσει ότι η καθαρή τιμή πώλησης για όλες τις πωλήσεις που καλύπτονται από την ανάληψη υποχρεώσεων θα είναι ίση ή μεγαλύτερη από την ΕΤΕ που καθορίζεται στην ανάληψη υποχρεώσεων.

               (24)

               Ο βασικός κανονισμός δεν περιέχει καμία άμεση ή έμμεση απαίτηση ότι μια παράβαση ανειλημμένων υποχρεώσεων πρέπει να αφορά ένα ελάχιστο ποσοστό των πωλήσεων ή πρέπει να αφορά ένα ελάχιστο ποσοστό της ΕΤΕ.

               (25)

               Αυτή η προσέγγιση έχει επιβεβαιωθεί επίσης από τη νομολογία του Πρωτοδικείου που έχει αποφανθεί ότι οποιαδήποτε παράβαση ανειλημμένων υποχρεώσεων είναι επαρκής για να δικαιολογήσει την ανάκληση της αποδοχής της ανάληψης υποχρεώσεων (4).

               (26)

               Συνεπώς, τα επιχειρήματα που παρουσιάζονται από την εταιρεία όσον αφορά την αναλογικότητα δεν αλλάζουν την άποψη της Επιτροπής ότι συντελέστηκε παράβαση ανειλημμένων υποχρεώσεων και ότι η ανάκληση της ανάληψης υποχρεώσεων θα ήταν ανάλογη με την εν λόγω παράβαση.

         β)   Αλλαγή του τρόπου διεξαγωγής των εμπορικών συναλλαγών

               (27)

               Όσον αφορά την αλλαγή του τρόπου διεξαγωγής των εμπορικών συναλλαγών, η εταιρεία δήλωσε ότι δεν άλλαξε σκόπιμα τον τρόπο διεξαγωγής των εμπορικών συναλλαγών της προκειμένου να αντισταθμιστούν οι πελάτες στην Κοινότητα για τις πωλήσεις που υπόκεινται στην ΕΤΕ μέσω τεχνητά χαμηλών τιμών για το προϊόν που δεν καλύπτεται από την ανάληψη υποχρεώσεων.

               (28)

               Υποστηρίχτηκε ότι η αύξηση τιμών που προκαλείται από την επιβολή των μέτρων αντιντάμπινγκ και η επακόλουθη πτώση στις πωλήσεις στην ΕΕ του υπό εξέταση προϊόντος έχει οδηγήσει την εταιρεία στην ανάπτυξη νέων προϊόντων έξω από το πεδίο των μέτρων προκειμένου να διατηρηθεί το εμπόριο με την Κοινότητα.

               (29)

               Σε απάντηση σε αυτά τα επιχειρήματα, πρέπει να υπογραμμιστεί ότι η αλλαγή του τρόπου διεξαγωγής των εμπορικών συναλλαγών αυτή καθεαυτή αποτελεί σοβαρό κίνδυνο διασταυρούμενης αντιστάθμισης, ανεξάρτητα από την αιτία για την οποία συνέβη. Είναι πάγια πρακτική της Επιτροπής να μην αποδέχεται την ανάληψη υποχρεώσεων ως προς τις τιμές εάν ο κίνδυνος διασταυρούμενης αντιστάθμισης είναι υψηλός. Συνεπώς, εάν μια τέτοια αλλαγή του τρόπου διεξαγωγής των εμπορικών συναλλαγών εμφανίζεται κατά τη διάρκεια της περιόδου ισχύος της ανάληψης υποχρεώσεων, αυτή καθεαυτή η αλλαγή είναι αρκετά επαρκής ώστε η Επιτροπή να αποσύρει την ανάληψη υποχρεώσεων, επειδή δημιουργεί προβλήματα στον κατάλληλο έλεγχο της ανάληψης υποχρεώσεων, είτε παρατηρήθηκε διασταυρούμενη αντιστάθμιση είτε όχι.

               (30)

               Συνεπώς, τα επιχειρήματα που παρουσιάζονται από την εταιρεία σε αυτό το πλαίσιο δεν αλλάζουν την άποψη της Επιτροπής ότι η αλλαγή του τρόπου διεξαγωγής των εμπορικών συναλλαγών είχε δημιουργήσει σημαντικό κίνδυνο διασταυρούμενης αντιστάθμισης.

         γ)   Σύστημα αντιστάθμισης

               (31)

               Η εταιρεία δήλωσε επίσης ότι είναι μια λογική στρατηγική και μια κοινή επιχειρησιακή πρακτική να προσφέρονται ευνοϊκές τιμές κατά την προσπάθεια διείσδυσης ενός νέου προϊόντος σε μια αγορά και ότι, επομένως, δεν μπορεί να συναχθεί το συμπέρασμα ότι πραγματοποιήθηκε όντως η αντιστάθμιση, ειδικότερα δεδομένου ότι ο όγκος των πωλήσεων του νέου προϊόντος δεν αρκούσε σε καμία περίπτωση για να αντισταθμίσει πλήρως την απώλεια στις πωλήσεις του προϊόντος που καλύπτεται από την ανάληψη υποχρεώσεων.

               (32)

               Σε απάντηση σε αυτή την παρατήρηση, πρέπει να τονιστεί ότι προσφέρθηκε ευνοϊκή τιμή μόνο σε έναν πελάτη που αγόραζε τόσο το προϊόν που καλύπτεται από την ανάληψη υποχρεώσεων όσο και άλλα προϊόντα. Δεν προσφέρθηκε σε άλλο πελάτη στην ΕΕ που δεν αγοράζει το προϊόν που καλύπτεται από την ανάληψη υποχρεώσεων. Επομένως, η πολύ υψηλή τιμή που χρεώνεται στον άλλο πελάτη στην ΕΕ για μια παρόμοια ιδιότητα υπονομεύει αυτήν την επιχειρηματολογία και ενισχύει το επιχείρημα ότι όντως πραγματοποιήθηκε διασταυρούμενη αντιστάθμιση.

               (33)

               Επιπλέον, όσον αφορά το ζήτημα της ουσιαστικότητας και της αναλογικότητας, πρέπει να τονιστεί ότι δεν υπάρχει καμία απαίτηση για την Επιτροπή να δείξει ότι μια πτώση στις πωλήσεις του υπό εξέταση προϊόντος έχει αντισταθμιστεί από ισοδύναμη άνοδο στις πωλήσεις των νέων προϊόντων όταν εξετάζεται αν όντως έχει πραγματοποιηθεί διασταυρούμενη αντιστάθμιση ή όχι.

         δ)   Πληροφορίες που πρέπει να παρέχονται

               (34)

               Η εταιρεία αμφισβήτησε ότι αρνήθηκε να παράσχει τιμοκατάλογο για τα προϊόντα που δεν καλύπτονται από την ανάληψη υποχρεώσεων αλλά ισχυρίστηκε ότι δεν έχει ενιαίο τιμοκατάλογο δεδομένου ότι οι διαφορετικές τιμές ισχύουν για διαφορετικούς πελάτες σε διαφορετικές περιοχές.

               (35)

               Σε απάντηση σε αυτήν την παρατήρηση, πρέπει να υπενθυμιστεί ότι η εταιρεία έχει κληθεί να παράσχει τους τιμοκαταλόγους που είναι διαθέσιμοι προκειμένου να ξεπεραστεί το πρόβλημα αυτό, αλλά δεν ήταν πρόθυμη να το πράξει εφόσον υποστηρίχτηκε ότι αφορούσε εμπιστευτικές πληροφορίες για προϊόντα που δεν καλύπτονται από τα μέτρα.

               (36)

               Ομοίως, τα επιχειρήματα που προέβαλε η εταιρεία σε αυτό το πλαίσιο δεν αλλάζουν την άποψη της Επιτροπής ότι η εταιρεία απέτυχε να συμμορφωθεί με την υποχρέωση να επιτρέψει την επαλήθευση των σχετικών στοιχείων σύμφωνα με το άρθρο 8 παράγραφος 7 του βασικού κανονισμού.

         Γ.   ΚΑΤΑΡΓΗΣΗ ΤΗΣ ΑΠΟΦΑΣΗΣ 2005/704/ΕΚ

               (37)

               Λαμβάνοντας υπόψη τα παραπάνω, πρέπει να ανακληθεί η αποδοχή της ανάληψης υποχρεώσεων και να καταργηθεί η απόφαση 2005/704/ΕΚ. Συνεπώς, πρέπει να ισχύει ο οριστικός δασμός αντιντάμπινγκ που επιβάλλεται βάσει του άρθρου 1 παράγραφος 2 του κανονισμού (ΕΚ) αριθ. 1659/2005 για τις εισαγωγές του υπό εξέταση προϊόντος από την εταιρεία,

         ΑΠΟΦΑΣΙΖΕΙ:
   Άρθρο 1
   Η απόφαση 2005/704/ΕΚ καταργείται.
   Άρθρο 2
   Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

      Βρυξέλλες, 25 Ιουνίου 2007.

            Για την Επιτροπή

         Peter MANDELSON

            Μέλος της Επιτροπής

      (1)  ΕΕ L 56 της 6.3.1996, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 2117/2005 (ΕΕ L 340 της 23.12.2005, σ. 17).

      (2)  ΕΕ L 267 της 12.10.2005, σ. 1.

      (3)  ΕΕ L 267 της 12.10.2005, σ. 27.

      (4)  Σε αυτό το πλαίσιο, βλέπε την υπόθεση Τ-51/96 Miwon κατά Συμβουλίου [Συλλογή 2000, σ. ΙΙ-1841], παράγραφος 52· υπόθεση Τ-340/99 Arne Mathisen AS κατά Συμβουλίου [Συλλογή 2002, σ. ΙΙ-2905], παράγραφος 80.


title: Απόφαση 2012/170/ΚΕΠΠΑ του Συμβουλίου, της 23ης Μαρτίου 2012 , για την τροποποίηση της απόφασης 2010/573/ΚΕΠΠΑ σχετικά με περιοριστικά μέτρα κατά της ηγεσίας της Υπερδνειστερίας περιοχής της Δημοκρατίας της Μολδαβίας

text:
               24.3.2012

               EL

               Επίσημη Εφημερίδα της Ευρωπαϊκής Ένωσης

               L 87/92

         ΑΠΌΦΑΣΗ 2012/170/ΚΕΠΠΑ ΤΟΥ ΣΥΜΒΟΥΛΊΟΥ
   της 23ης Μαρτίου 2012
   για την τροποποίηση της απόφασης 2010/573/ΚΕΠΠΑ σχετικά με περιοριστικά μέτρα κατά της ηγεσίας της Υπερδνειστερίας περιοχής της Δημοκρατίας της Μολδαβίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 29,
   Εκτιμώντας τα ακόλουθα:

               (1)

               Στις 27 Σεπτεμβρίου 2010, το Συμβούλιο εξέδωσε την απόφαση 2010/573/ΚΕΠΠΑ (1).

               (2)

               Προκειμένου να ενθαρρυνθεί η πρόοδος στην επίτευξη πολιτικού διακανονισμού της διένεξης στην Υπερδνειστερία περιοχή και να αποκατασταθεί η ελεύθερη διέλευση των προσώπων από τα διοικητικά όρια της περιοχής αυτής, τα περιοριστικά μέτρα του Παραρτήματος Ι της απόφασης 2011/641/ΚΕΠΠΑ αναστέλλόνται μέχρι τις 30 Σεπτεμβρίου 2012. Κατά το πέρας αυτού του διαστήματος, το Συμβούλιο θα αναθεωρήσει τα περιοριστικά μέτρα ανάλογα με τις εξελίξεις στους προαναφερόμενους τομείς.

               (3)

               Προκειμένου να ενθαρρυνθεί η πρόοδος στην επίλυση των προβλημάτων που αφορούν τα σχολεία που χρησιμοποιούν το λατινικό αλφάβητο, τα περιοριστικά μέτρα του Παραρτήματος ΙΙ της απόφασης 2011/641/ΚΕΠΠΑ αναστέλλόνται μέχρι τις 30 Σεπτεμβρίου 2012. Κατά το πέρας αυτού του διαστήματος, το Συμβούλιο θα αναθεωρήσει τα περιοριστικά μέτρα προκειμένου να εξασφαλιστούν οι συνθήκες για την αποτελεσματική και βιώσιμη επιστροφή στην ομαλή λειτουργία των σχολείων με λατινικό αλφάβητο στην Υπερδνειστερία περιοχή, με την άρχη των περιορισμών για την καταχώριση των σχολείων εκ μέρους της ντε φάκτο διοίκησης της Υπερδνειστερίας, τη δημιουργία κατάλληλων συνθηκών λειτουργίας για όλα τα σχολεία και εξασφάλιση της βιωσιμότητας των συνθηκών λειτουργίας.

               (4)

               Τα στοιχεία που αφορούν ορισμένα πρόσωπα του καταλόγου των Παραρτημάτων Ι και ΙΙ της απόφασης 2010/573/ΚΕΠΠΑ θα ενημερωθούν.

               (5)

               Η απόφαση 2010/573/ΚΕΠΠΑ τροποποιείται αναλόγως.

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2010/573/ΚΕΠΠΑ, άρθρο 4, παρ. 3, τροποποιείται ως εξής:

      «3.   Τα περιοριστικά μέτρα που προβλέπονται στην παρούσα απόφαση αναστέλλονται έως τις 30 Σεπτεμβρίου 2012. Στο τέλος αυτής της περιόδου, το Συμβούλιο θα αναθεωρήσει τα περιοριστικά μέτρα.«

   Άρθρο 2
   1.   Το Παράρτημα Ι της απόφασης 2010/573/ΚΕΠΠΑ τροποποιείται σύμφωνα με το Παράρτημα Ι της παρούσας απόφασης.
   2.   Το Παράρτημα ΙΙ της απόφασης 2010/573/ΚΕΠΠΑ τροποποιείται σύμφωνα με το Παράρτημα ΙΙ της παρούσας απόφασης.
   Άρθρο 3
   Η παρούσα απόφαση αρχίζει να ισχύει από την ημερομηνία της έκδοσής της.

      Βρυξέλλες, 23 Μαρτίου 2012.

            Για το Συμβούλιο

            Η Πρόεδρος

         C. ASHTON

      (1)  ΕΕ L 253, 28.9.2010, σ. 54.

      ΠΑΡΑΡΤΗΜΑ Ι
      Ο κατάλογος των προσώπων αντικαθίσταται ως εξής:

                  1.

                  SMIRNOV, Igor Nikolayevich, πρώην «Πρόεδρος», γεννηθείς στις 23 Οκτωβρίου 1941 στο Khabarovsk, Ρωσική Ομοσπονδία. Ρωσικό διαβατήριο αριθ. 50 Νο0337530.

                  2.

                  SMIRNOV, Vladimir Igorevich, γιος του προηγουμένου και πρώην «Πρόεδρος της Επιτροπής Κρατικών Τελωνείων», γεννηθείς στις 3 Απριλίου 1961 στο Kupiansk, Kharkovskaya oblast ή Novaya Kakhovka, Khersonskaya oblast, Ουκρανία, Ρωσικό διαβατήριο αριθ. 50No00337016.

                  3.

                  KHAZHEYEV, Stanislav Galimovich, πρώην «Υπουργός Άμυνας», γεννηθείς στις 28 Δεκεμβρίου 1941 στο Chelyabinsk, Ρωσική Ομοσπονδία.

                  4.

                  ANTYUFEYEV, Vladimir Yuryevich, γνωστός και ως SΗΕVTSOV, Vadim, πρώην «Υπουργός Ασφάλειας του Κράτους», γεννηθείς το 1951 στο Novosibirsk, Ρωσική Ομοσπονδία, Ρωσικό διαβατήριο.

                  5.

                  KOROLYOV, Alexandr Ivanovich, πρώην «Αντιπρόεδρος», γεννηθείς στις 24 Οκτωβρίου 1958 στο Wroclaw, Πολωνία, Ρωσικό διαβατήριο.

                  6.

                  KRASNOSELSKY, Vadim Nikolayevich, πρώην «Υπουργός Εσωτερικών», γεννηθείς στις 14 Απριλίου 1970 στη Dauriya, Zabaykalskyi rayon, Chitinskaya oblast, Ρωσική Ομοσπονδία.

                  7.

                  ATAMANIUK, Vladimir, πρώην «Αναπληρωτής Υπουργός Άμυνας».

      ΠΑΡΑΡΤΗΜΑ ΙΙ
      Ο κατάλογος των προσώπων αντικαθίσταται ως εξής:

                  1.

                  MAZUR, Igor Leonidovich, πρώην «Προϊστάμενος τοπικής διοίκησης του Dubossary Rayon», γεννηθείς στις 29 Ιανουαρίου 1967 στο Dubossary, Δημοκρατία της Μολδαβίας.

                  2.

                  PLATONOV, Yuri Mikhailovich, γνωστός και ως Yury PLATONOV, πρώην «Προϊστάμενος τοπικής διοίκησης της Rybnitsa Rayon και Rybnitsa City», γεννηθείς στις 16 Ιανουαρίου 1948 στο Klimkovo, Poddorsky rayon, Novgorodskaya oblast, Ρωσικό διαβατήριο αριθ. 51Νο0527002, εκδοθέν από τη Ρωσική Πρεσβεία στο Κισινάου, στις 4 Μαΐου 2001.

                  3.

                  KOGUT, Vecheslav Vasyilevich, πρώην «Προϊστάμενος τοπικής διοίκησης του Bender», γεννηθείς στις 16 Φεβρουαρίου 1950 στην Taraclia, Chadir-Lunga rayon, Δημοκρατία της Μολδαβίας.

                  4.

                  KOSTIRKO, Viktor Ivanovich, πρώην «Προϊστάμενος τοπικής διοίκησης του Tiraspol», γεννηθείς στις 24 Μαΐου 1948, στο Komsomolsk na Amure, Habarovsky kray, Ρωσική Ομοσπονδία.


Avis juridique important

|

41992D0319

92/319/ΕΚΑΧ: Απόφαση των αντιπροσώπων των κυβερνήσεων των κρατών μελών συνελθόντων στο πλαίσιο του Συμβουλίου της 15ης Ιουνίου 1992 για την προσωρινή αναστολή του δασμού, που εφαρμόζεται κατά την εισαγωγή στις Καναρίους Νήσους προϊόντος που υπάγεται στη συνθήκη ΕΚΑΧ

Επίσημη Εφημερίδα αριθ. L 173 της 27/06/1992 σ. 0039 - 0040

ΑΠΟΦΑΣΗ ΤΩΝ ΑΝΤΙΠΡΟΣΩΠΩΝ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΣΥΝΕΛΘΟΝΤΩΝ ΣΤΟ ΠΛΑΙΣΙΟ ΤΟΥ ΣΥΜΒΟΥΛΙΟΥ της 15ης Ιουνίου 1992 για την προσωρινή αναστολή του δασμού, που εφαρμόζεται κατά την εισαγωγή στις Καναρίους Νήσους προϊόντος που υπάγεται στη  συνθήκη ΕΚΑΧ (92/319/ΕΚΑΧ)ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΑΝΘΡΑΚΑ ΚΑΙ ΧΑΛΥΒΑ, ΣΥΝΕΛΘΟΝΤΕΣ ΣΤΟ ΠΛΑΙΣΙΟ ΤΟΥ ΣΥΜΒΟΥΛΙΟΥ,  Σε συμφωνία με την Επιτροπή(1) ,  Έχοντας υπόψη τη γνώμη του Ευρωπαϊκού Κοινοβουλίου(2) ,  ΑΠΟΦΑΣΙΖΟΥΝ:  Άρθρο 1  1.  Από την 1η Ιουλίου 1991 έως τις 31 Δεκεμβρίου 1995, οι δασμοί του ενοποιημένου δασμολογίου ΕΚΑΧ, που εφαρμόζονται στα κατωτέρω προϊόντα, κατά την εισαγωγή τους στις Καναρίους Νήσους, αναστέλλονται πλήρως.  Αύξων αριθμός Κωδικός ΣΟ Περιγραφή των εμπορευμάτων 17 0501 7213 Χονδρόσυρμα (fil machine) από σίδηρο ή από όχι σε κράματα χάλυβες (ΕΚΑΧ) 2.  Η υπαγωγή στη δασμολογική αναστολή που αναφέρεται στην παράγραφο 1 παραχωρείται αποκλειστικά στα προϊόντα που προορίζονται για την εσωτερική αγορά των Καναρίων Νήσων.  3.  Οι αρμόδιες ισπανικές αρχές θεσπίζουν τις αναγκαίες διατάξεις, ώστε να εξασφαλίσουν την τήρηση των μέτρων που προβλέπονται στην παράγραφο 2, σύμφωνα με τις κοινοτικές διατάξεις που ισχύουν για τους ειδικούς προορισμούς και ιδίως την είσπραξη των  δασμών του κοινού δασμολογίου, όταν τα εν λόγω προϊόντα, αποστέλλονται προς τα άλλα τμήματα του τελωνειακού εδάφους της Κοινότητας.  Ενημερώνουν την Επιτροπή για τα μέτρα αυτά το ταχύτερο δυνατόν.  Άρθρο 2  1.  Για τα προϊόντα που αναφέρονται στο άρθρο 1, οι αρμόδιες ισπανικές αρχές γνωστοποιούν στην Επιτροπή, το αργότερο τη 15η κάθε μηνός αρχίζοντας από τις 15 Σεπτεμβρίου 1992, τον όγκο των εισαγωγών που υπήχθησαν στην αναστολή κατά τη διάρκεια  του προηγούμενου μηνός.  2.  Τα στοιχεία που θα διαβιβαστούν στις 15 Σεπτεμβρίου 1992 πρέπει να περιλαμβάνουν το σύνολο των εισαγωγών που πραγματοποιήθηκαν από την 1η Ιουλίου 1992.  Άρθρο 3  Στο πλαίσιο της μεταβατικής περιόδου που προβλέπεται στο άρθρο 6 του κανονισμού (ΕΟΚ) αριθ. 1911/91, η Επιτροπή, μετά από διαβουλεύσεις με τις ισπανικές αρχές, εξετάζει στη διάρκεια του έτους 1995 τα αποτελέσματα του συνόλου των μέτρων που  θεσπίστηκαν προς όφελος της οικονομίας των Καναρίων Νήσων. Με βάση τα συμπεράσματα της εξέτασης αυτής, θα υποβάλει στο Συμβούλιο τις κατάλληλες προτάσεις για την περίοδο μετά τις 31 Δεκεμβρίου 1995.  Άρθρο 4  Τα κράτη μέλη λαμβάνουν, σε στενή συνεργασία με την Επιτροπή, όλα τα αναγκαία μέτρα για να εξασφαλίσουν την εφαρμογή της παρούσας αποφάσεως.  Άρθρο 5  Τα κράτη μέλη λαμβάνουν τα αναγκαία μέτρα για την εκτέλεση της παρούσας αποφάσεως.  Άρθρο 6  Η παρούσα απόφαση αρχίζει να ισχύει την 1η Ιουλίου 1992.  Λουξεμβούργο, 15 Ιουνίου 1992.  Ο ΠρόεδροςJoao PINHEIRO    (1) ΕΕ αριθ. C 100 της 22. 4. 1992, σ. 21.  (2) Γνώμη που διατυπώθηκε στις 9 Ιουνίου 1992 (δεν δημοσιεύθηκε ακόμα στην Επίσημη Εφημερίδα).


title: Απόφαση 2008/918/ΚΕΠΠΑ του Συμβουλίου, της 8ης Δεκεμβρίου 2008 , για την έναρξη της στρατιωτικής επιχείρησης της Ευρωπαϊκής Ένωσης που θα συμβάλει στην αποτροπή, την πρόληψη και την καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (Αtalanta)

text:
               9.12.2008

               EL

               Επίσημη Εφημερίδα της Ευρωπαϊκής Ένωσης

               L 330/19

      ΑΠΌΦΑΣΗ 2008/918/ΚΕΠΠΑ ΤΟΥ ΣΥΜΒΟΥΛΊΟΥ

   της 8ης Δεκεμβρίου 2008
   για την έναρξη της στρατιωτικής επιχείρησης της Ευρωπαϊκής Ένωσης που θα συμβάλει στην αποτροπή, την πρόληψη και την καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (Αtalanta)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την Ευρωπαϊκή Ένωση, και ιδίως το άρθρο 17 παράγραφος 2 αυτής,
   την κοινή δράση 2008/851/ΚΕΠΠΑ του Συμβουλίου, της 10ης Νοεμβρίου 2008, για τη στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (1) (Αtalanta), και ιδίως το άρθρο 5 αυτής,
   Εκτιμώντας τα ακόλουθα:

               (1)

               Στην απόφασή του αριθ. 1814 (2008) σχετικά με την κατάσταση στη Σομαλία που εκδόθηκε στις 15 Μαΐου 2008, το Συμβούλιο Ασφαλείας των Ηνωμένων Εθνών (ΣΑΗΕ) ζήτησε από τα κράτη και τις περιφερειακές οργανώσεις να συντονίσουν στενά τη δράση τους και να λάβουν μέτρα για την προστασία των πλοίων που συμμετέχουν στη μεταφορά και τη διεκπεραίωση της ανθρωπιστικής βοήθειας που προορίζεται για τη Σομαλία και σε δραστηριότητες που έχουν εγκριθεί από τα Ηνωμένα Έθνη.

               (2)

               Στην απόφασή του αριθ. 1816 (2008) σχετικά με την κατάσταση στη Σομαλία που εκδόθηκε στις 2 Ιουνίου 2008, το ΣΑΗΕ δήλωσε ότι ανησυχεί για την απειλή που αντιπροσωπεύουν οι πειρατικές επιθέσεις και οι ένοπλες ληστείες εναντίον πλοίων, για τη διεκπεραίωση της ανθρωπιστικής βοήθειας προς τη Σομαλία, για την ασφάλεια των θαλάσσιων εμπορικών οδών και για την παγκόσμια ναυτιλία. Το ΣΑΗΕ προέτρεψε ειδικότερα τα κράτη που επιθυμούν να διέρχονται διά των θαλασσίων εμπορικών οδών που βρίσκονται στα ανοικτά των σομαλικών ακτών να ενισχύσουν και να συντονίσουν, συνεργαζόμενα με την Μεταβατική Ομοσπονδιακή κυβέρνηση (ΜΟΚ), τη δράση για την αποτροπή των πειρατικών επιθέσεων και των ενόπλων ληστειών που διαπράττονται κατά θάλασσα.

               (3)

               Στην απόφασή του αριθ. 1838 (2008) σχετικά με την κατάσταση στη Σομαλία που εκδόθηκε στις 7 Οκτωβρίου 2008, το ΣΑΗΕ χαιρέτισε την εν εξελίξει σχεδίαση ενδεχόμενης στρατιωτικής ναυτικής επιχείρησης της Ευρωπαϊκής Ένωσης, καθώς και άλλων διεθνών και εθνικών πρωτοβουλιών που αναλαμβάνονται με στόχο την εφαρμογή των αποφάσεων αριθ. 1814 (2008) και 1816 (2008) και παρότρυνε όλα τα κράτη που διαθέτουν τα σχετικά μέσα να συνεργασθούν με τη ΜΟΚ για την καταπολέμηση της πειρατείας και των ενόπλων ληστειών που διαπράττονται στη θάλασσα, σύμφωνα με τις διατάξεις της απόφασής του αριθ. 1816 (2008). Προέτρεψε επίσης όλα τα κράτη και όλες τις περιφερειακές οργανώσεις να εξακολουθήσουν να δραστηριοποιούνται, σύμφωνα με τις διατάξεις της απόφασής του αριθ. 1814 (2008), για να προστατεύσουν τις νηοπομπές του Παγκόσμιου Επισιτιστικού Προγράμματος (ΠΕΠ), ζωτικής σημασίας για τη διεκπεραίωση της ανθρωπιστικής βοήθειας στον πληθυσμό της Σομαλίας.

               (4)

               Με την από 14 Νοεμβρίου 2008 με επιστολή της, η ΜΟΚ κοινοποίησε στο Γενικό Γραμματέα των Ηνωμένων Εθνών, την προσφορά που δέχθηκε, σύμφωνα με την παράγραφο 7 της απόφασης 1816 (2008).

               (5)

               Η Ευρωπαϊκή Ένωση ενδεχομένως να χρειαστεί να στηριχθεί σε μεταγενέστερες αποφάσεις του ΣΑΗΕ όσον αφορά την κατάσταση στη Σομαλία.

               (6)

               Σύμφωνα με το άρθρο 6 του Πρωτοκόλλου για τη θέση της Δανίας, το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, η Δανία δεν συμμετέχει στη θέσπιση και στην εφαρμογή αποφάσεων και δράσεων της Ένωσης που έχουν συνέπειες στον τομέα της άμυνας και, κατά συνέπεια, δεν συμμετέχει στη χρηματοδότηση της επιχείρησης,

         ΑΠΟΦΑΣΙΖΕΙ:
   Άρθρο 1
   Το σχέδιο επιχειρήσεων και οι κανόνες εμπλοκής για τη στρατιωτική επιχείρηση της ΕΕ που θα συμβάλει στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (Atalanta) εγκρίνονται.
   Άρθρο 2
   Η επιχείρηση ξεκινάει στις 8 Δεκεμβρίου 2008.
   Άρθρο 3
   Ο διοικητής επιχειρήσεων της Atalanta εξουσιοδοτείται, με άμεση ισχύ, να δώσει τη διαταγή ενεργοποίησης (ACTORD) για να πραγματοποιηθεί η ανάπτυξη των δυνάμεων και να αρχίσει η εκτέλεση της αποστολής.
   Άρθρο 4
   Η παρούσα απόφαση παράγει αποτελέσματα από την ημερομηνία της έκδοσής της.
   Άρθρο 5
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 8 Δεκεμβρίου 2008.

            Για το Συμβούλιο

            Ο Πρόεδρος

         B. KOUCHNER

      (1)  ΕΕ L 301 της 12.11.2008, σ. 33.


title: Απόφαση 2014/507/ΚΕΠΠΑ του Συμβουλίου, της 30ής Ιουλίου 2014 , για την τροποποίηση της απόφασης 2014/386/ΚΕΠΠΑ περί περιορισμών για εμπορεύματα καταγωγής Κριμαίας ή Σεβαστούπολης προς ανταπόκριση στην παράνομη προσάρτηση της Κριμαίας και της Σεβαστούπολης

text:
               30.7.2014

               EL

               Επίσημη Εφημερίδα της Ευρωπαϊκής Ένωσης

               L 226/20

         ΑΠΌΦΑΣΗ 2014/507/ΚΕΠΠΑ ΤΟΥ ΣΥΜΒΟΥΛΊΟΥ
   της 30ής Ιουλίου 2014
   για την τροποποίηση της απόφασης 2014/386/ΚΕΠΠΑ περί περιορισμών για εμπορεύματα καταγωγής Κριμαίας ή Σεβαστούπολης προς ανταπόκριση στην παράνομη προσάρτηση της Κριμαίας και της Σεβαστούπολης
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 29,
   Εκτιμώντας τα ακόλουθα:

               (1)

               Στις 23 Ιουνίου 2014, το Συμβούλιο εξέδωσε την απόφαση 2014/386/ΚΕΠΠΑ (1).

               (2)

               Λόγω της συνεχιζόμενης παράνομης προσάρτησης της Κριμαίας, το Συμβούλιο εκτιμά ότι θα πρέπει να ληφθούν πρόσθετα μέτρα για τον περιορισμό του εμπορίου με την Κριμαία και τη Σεβαστούπολη και των επενδύσεων σε αυτές.

               (3)

               Για την εφαρμογή ορισμένων μέτρων απαιτείται περαιτέρω δράση της Ένωσης.

               (4)

               Η απόφαση 2014/386/ΚΕΠΠΑ θα πρέπει επομένως να τροποποιηθεί αναλόγως,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2014/386/ΚΕΠΠΑ τροποποιείται ως εξής:

               1)

               ο τίτλος αντικαθίσταται από το ακόλουθο κείμενο:
               «Απόφαση 2014/386/ΚΕΠΠΑ του Συμβουλίου, της 23ης Ιουνίου 2014, σχετικά με περιοριστικά μέτρα ως απάντηση στην παράνομη προσάρτηση της Κριμαίας και της Σεβαστούπολης»,

               2)

               προστίθενται τα ακόλουθα άρθρα:
               «Άρθρο 4α
               1.   Απαγορεύονται η πώληση, η προμήθεια ή η μεταβίβαση βασικού εξοπλισμού και τεχνολογίας για τη δημιουργία, απόκτηση ή ανάπτυξη υποδομών στην Κριμαία και τη Σεβαστούπολη από πολίτες των κρατών μελών ή από το έδαφος των κρατών μελών ή με σκάφη ή αεροσκάφη που βρίσκονται υπό τη δικαιοδοσία τους, είτε κατάγονται από τα εδάφη τους είτε όχι, στους ακόλουθους τομείς:

                           α)

                           μεταφορές,

                           β)

                           τηλεπικοινωνίες,

                           γ)

                           ενέργεια.

                     Η Ένωση λαμβάνει τα αναγκαία μέτρα προκειμένου να καθορισθούν τα σχετικά είδη που καλύπτονται από την παρούσα παράγραφο.
               2.   Απαγορεύεται η παροχή των ακολούθων σε επιχειρήσεις στην Κριμαίας και στη Σεβαστούπολη οι οποίες δραστηριοποιούνται στη δημιουργία, απόκτηση ή ανάπτυξη υποδομών στους τομείς της παραγράφου 1 στην Κριμαία και τη Σεβαστούπολη:

                           α)

                           τεχνικής βοήθειας ή εκπαίδευσης και άλλων υπηρεσιών σχετικών με βασικό εξοπλισμό και τεχνολογία που καθορίζονται σύμφωνα με την παράγραφο 1,

                           β)

                           χρηματοδότησης ή χρηματοδοτικής βοήθειας για οποιαδήποτε πώληση, προμήθεια, μεταβίβαση ή εξαγωγή βασικού εξοπλισμού και τεχνολογίας που καθορίζονται σύμφωνα με την παράγραφο 1 ή για την παροχή σχετικής τεχνικής βοήθειας ή εκπαίδευσης.

                     3.   Απαγορεύεται η εν γνώσει ή εκ προθέσεως συμμετοχή σε δραστηριότητες οι οποίες έχουν ως αντικείμενο ή αποτέλεσμα την παράκαμψη των απαγορεύσεων που αναφέρονται στις παραγράφους 1 και 2.
               Άρθρο 4β
               1.   Απαγορεύονται η πώληση, η προμήθεια ή η μεταβίβαση βασικού εξοπλισμού και τεχνολογίας για την εκμετάλλευση των ακόλουθων φυσικών πόρων στην Κριμαία και τη Σεβαστούπολη από πολίτες κρατών μελών ή από το έδαφος κρατών μελών ή με σκάφη ή αεροσκάφη που βρίσκονται υπό τη δικαιοδοσία κρατών μελών, είτε κατάγονται από τα εδάφη τους είτε όχι:

                           α)

                           πετρελαίου,

                           β)

                           φυσικού αερίου,

                           γ)

                           ορυκτών.

                     Η Ένωση λαμβάνει τα αναγκαία μέτρα προκειμένου να καθορισθούν τα σχετικά είδη που καλύπτονται από την παρούσα παράγραφο.
               2.   Απαγορεύεται η παροχή στις ακόλουθες επιχειρήσεις που δραστηριοποιούνται στην εκμετάλλευση, στην Κριμαία και τη Σεβαστούπολη, των φυσικών πόρων της παραγράφου 1:

                           α)

                           τεχνικής βοήθειας ή εκπαίδευσης και άλλων υπηρεσιών σχετικών με βασικό εξοπλισμό και τεχνολογία που καθορίζονται σύμφωνα με την παράγραφο 1,

                           β)

                           χρηματοδότησης ή χρηματοδοτικής βοήθειας για οποιαδήποτε πώληση, προμήθεια, μεταβίβαση ή εξαγωγή βασικού εξοπλισμού και τεχνολογίας που καθορίζονται σύμφωνα με την παράγραφο 1 ή για την παροχή σχετικής τεχνικής βοήθειας ή εκπαίδευσης.

                     3.   Απαγορεύεται η εν γνώσει ή εκ προθέσεως συμμετοχή σε δραστηριότητες οι οποίες έχουν ως αντικείμενο ή αποτέλεσμα την παράκαμψη των απαγορεύσεων που προβλέπονται στις παραγράφους 1 και 2.
               Άρθρο 4γ
               Οι απαγορεύσεις που προβλέπονται στα άρθρα 4α και 4β δεν θίγουν την εκτέλεση, έως την 28η Οκτωβρίου 2014, συμβάσεων που έχουν συναφθεί πριν από 30 Ιουλίου 2014 ή υποστηρικτικών συμβάσεων που απαιτούνται για την εκτέλεση των εν λόγω συμβάσεων, οι οποίες πρόκειται να συναφθούν και να εκτελεσθούν το αργότερο την 28η Οκτωβρίου 2014.
               Άρθρο 4δ
               Απαγορεύονται τα ακόλουθα:

                           α)

                           η χορήγηση οποιουδήποτε χρηματικού δανείου ή πίστωσης που σχετίζεται ειδικά με τη δημιουργία, απόκτηση ή ανάπτυξη υποδομών στους τομείς που αναφέρονται στο άρθρο 4α,

                           β)

                           η απόκτηση ή διεύρυνση της συμμετοχής σε επιχειρήσεις εγκατεστημένες στην Κριμαία και τη Σεβαστούπολη που ασχολούνται με τη δημιουργία, απόκτηση ή ανάπτυξη υποδομών στους τομείς που αναφέρονται στο άρθρο 4α, συμπεριλαμβανομένης της απόκτησης πλήρους κυριότητας των επιχειρήσεων αυτών και της απόκτησης μετοχών και αξιογράφων συμμετοχικής φύσης,

                           γ)

                           η δημιουργία οποιασδήποτε κοινοπραξίας που σχετίζεται με τη δημιουργία, απόκτηση ή ανάπτυξη υποδομών στους τομείς που αναφέρονται στο άρθρο 4α.

                     Άρθρο 4ε
               Απαγορεύονται τα ακόλουθα:

                           α)

                           η χορήγηση οποιουδήποτε χρηματικού δανείου ή πίστωσης που σχετίζεται ειδικά με την εκμετάλλευση των φυσικών πόρων του άρθρου 4β στην Κριμαία και τη Σεβαστούπολη,

                           β)

                           η απόκτηση ή διεύρυνση της συμμετοχής σε επιχειρήσεις εγκατεστημένες στην Κριμαία και τη Σεβαστούπολη που ασχολούνται με την εκμετάλλευση των φυσικών πόρων του άρθρου 4β στην Κριμαία και τη Σεβαστούπολη, συμπεριλαμβανομένης της απόκτησης πλήρους κυριότητας των επιχειρήσεων αυτών και της απόκτησης μετοχών και αξιογράφων συμμετοχικής φύσης,

                           γ)

                           η δημιουργία οποιασδήποτε κοινοπραξίας που σχετίζεται με την εκμετάλλευση των φυσικών πόρων του άρθρου 4β στην Κριμαία και τη Σεβαστούπολη.

                     Άρθρο 4στ
               Οι απαγορεύσεις των άρθρων 4δ και 4ε:

                           α)

                           ισχύουν με την επιφύλαξη της εκτέλεσης υποχρεώσεων που απορρέουν από συμβάσεις ή συμφωνίες συναφθείσες πριν από 30 Ιουλίου 2014,

                           β)

                           δεν εμποδίζουν την παράταση μιας συμμετοχής, εφόσον αυτή η παράταση αποτελεί υποχρέωση στο πλαίσιο συμφωνίας συναφθείσας πριν από 30 Ιουλίου 2014.

                     Άρθρο 4ζ
               Οι απαγορεύσεις που προβλέπονται στα άρθρα 4β και 4ε δεν θίγουν τις συναλλαγές που σχετίζονται με συντήρηση για τη διασφάλιση της ασφάλειας της υπάρχουσας υποδομής.»,

               3)

               προστίθεται η ακόλουθη περίοδος στο άρθρο 5:
               «Τα άρθρα 4α έως 4ζ επανεξετάζονται το αργότερο μέχρι τις 31 Δεκεμβρίου 2014.».

         Άρθρο 2
   Η παρούσα απόφαση τίθεται σε ισχύ την ημερομηνία δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 30 Ιουλίου 2014.

            Για το Συμβούλιο

            Ο Πρόεδρος

         S. GOZI

      (1)  Απόφαση 2014/386/ΚΕΠΠΑ του Συμβουλίου, της 23ης Ιουνίου 2014, περί περιορισμών για εμπορεύματα καταγωγής Κριμαίας ή Σεβαστούπολης προς ανταπόκριση στην παράνομη προσάρτηση της Κριμαίας και της Σεβαστούπολης (ΕΕ L 183 της 24.6.2014, σ. 70).


title: 2009/898/ΕΚ: Απόφαση του Συμβουλίου, της 30ής Νοεμβρίου 2009 , για τη σύναψη της συμφωνίας μεταξύ της Ευρωπαϊκής Κοινότητας και των Μπαρμπάντος σχετικά με την απαλλαγή από την υποχρέωση θεώρησης για βραχεία διαμονή

text:
               8.12.2009

               EL

               Επίσημη Εφημερίδα της Ευρωπαϊκής Ένωσης

               L 321/40

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 30ής Νοεμβρίου 2009
   για τη σύναψη της συμφωνίας μεταξύ της Ευρωπαϊκής Κοινότητας και των Μπαρμπάντος σχετικά με την απαλλαγή από την υποχρέωση θεώρησης για βραχεία διαμονή
   (2009/898/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 62 παράγραφος 2 στοιχείο β) περίπτωση (i), σε συνδυασμό με το άρθρο 300 παράγραφος 2 πρώτο εδάφιο πρώτη πρόταση και το άρθρο 300 παράγραφος 3 πρώτο εδάφιο,
   την πρόταση της Επιτροπής,
   τη γνώμη του Ευρωπαϊκού Κοινοβουλίου (1)

   Εκτιμώντας τα ακόλουθα:

               (1)

               Η Επιτροπή διαπραγματεύθηκε εξ ονόματος της Ευρωπαϊκής Κοινότητας συμφωνία με τα Μπαρμπάντος σχετικά με την απαλλαγή από την υποχρέωση θεώρησης για βραχεία διαμονή(«συμφωνία»).

               (2)

               Η συμφωνία αυτή υπογράφηκε εξ ονόματος της Κοινότητας στις 28 Μαΐου 2009 και εφαρμόσθηκε έκτοτε προσωρινά, με την επιφύλαξη σύναψής της σε μεταγενέστερη ημερομηνία, σύμφωνα με την απόφαση 2009/479/ΕΚ του Συμβουλίου (2).

               (3)

               Η συμφωνία θα πρέπει να εγκριθεί

               (4)

               Η συμφωνία προβλέπει τη σύσταση μεικτής επιτροπής για τη διαχείριση της συμφωνίας, η οποία θεσπίζει τον εσωτερικό της κανονισμό. Είναι σκόπιμο να προβλεφθεί απλουστευμένη διαδικασία για την υιοθέτηση της κοινοτικής θέσης για τη θέσπιση του κανονισμού αυτού.

               (5)

               Σύμφωνα με τα άρθρα 1 και 2 του πρωτοκόλλου για τη θέση του Ηνωμένου Βασιλείου και της Ιρλανδίας, που επισυνάπτεται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, και με την επιφύλαξη του άρθρου 4 αυτού, τα κράτη μέλη αυτά δεν συμμετέχουν στην έκδοση της παρούσας απόφασης και δεν δεσμεύονται από αυτήν ούτε υπόκεινται στην εφαρμογή της.

         ΑΠΟΦΑΣΙΖΕΙ:
   Άρθρο 1
   Η συμφωνία μεταξύ της Ευρωπαϊκής Κοινότητας και των Μπαρμπάντος σχετικά με την απαλλαγή από την υποχρέωση θεώρησης για βραχεία διαμονή (3) εγκρίνεται εξ ονόματος της Κοινότητας.
   Άρθρο 2
   Ο Πρόεδρος του Συμβουλίου προβαίνει στην κοινοποίηση που προβλέπεται στο άρθρο 8 παράγραφος 1 της συμφωνίας (4).
   Άρθρο 3
   Η Επιτροπή, επικουρούμενη από εμπειρογνώμονες των κρατών μελών, εκπροσωπεί την Κοινότητα στη μεικτή επιτροπή εμπειρογνωμόνων που συγκροτείται βάσει του άρθρου 6 της συμφωνίας.
   Άρθρο 4
   Η θέση της Κοινότητας στο πλαίσιο της μεικτής επιτροπής εμπειρογνωμόνων όσον αφορά την υιοθέτηση του εσωτερικού κανονισμού της όπως προβλέπεται στο άρθρο 6 παράγραφος 4 της συμφωνίας εγκρίνεται από την Επιτροπή μετά από διαβούλευση με ειδική επιτροπή η οποία διορίζεται από το Συμβούλιο.
   Άρθρο 5
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 30 Νοεμβρίου 2009.

            Για το Συμβούλιο

            Η Πρόεδρος

         B. ASK

      (1)  Γνώμη της 20.10.2009 (δεν δημοσιεύθηκε ακόμα στην ΕΕ)

      (2)  ΕΕ L 169 της 30.6.2009, σ. 9.

      (3)  Η συμφωνία βρίσκεται στην ΕΕ L 169 της 30.6.2009, σ. 10.

      (4)  Η ημερομηνία έναρξης ισχύος της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης [από τη Γενική Γραμματεία του Συμβουλίου].


title: Αποφαση (ΕΕ) 2016/1516 του Ευρωπαϊκού Κοινοβουλίου, της 28ης Απριλίου 2016, σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Περιβάλλοντος για το οικονομικό έτος 2014

text:
               14.9.2016

               EL

               Επίσημη Εφημερίδα της Ευρωπαϊκής Ένωσης

               L 246/238

         ΑΠΟΦΑΣΗ (ΕΕ) 2016/1516 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 28ης Απριλίου 2016
   σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Περιβάλλοντος για το οικονομικό έτος 2014
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού Περιβάλλοντος για το οικονομικό έτος 2014,

               —

               έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Οργανισμού Περιβάλλοντος για το οικονομικό έτος 2014, που συνοδεύεται από την απάντηση του Οργανισμού (1),

               —

               έχοντας υπόψη τη δήλωση αξιοπιστίας (2) η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, την οποία ενεχείρισε το Ελεγκτικό Συνέδριο για το οικονομικό έτος 2014, σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τη σύσταση του Συμβουλίου, της 12ης Φεβρουαρίου 2016, σχετικά με τη χορήγηση απαλλαγής στον Οργανισμό όσον αφορά την εκτέλεση του προϋπολογισμού για το οικονομικό έτος 2014 (05584/2016 — C8-0066/2016),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

               —

               έχοντας υπόψη τον κανονισμό (ΕΚ) αριθ. 401/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, για τον Ευρωπαϊκό Οργανισμό Περιβάλλοντος και το Ευρωπαϊκό Δίκτυο Πληροφοριών και Παρατηρήσεων σχετικά με το περιβάλλον (4), και ιδίως το άρθρο 13,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5),

               —

               έχοντας υπόψη τον κατ’ εξουσιοδότηση κανονισμό (ΕΕ) αριθ. 1271/2013 της Επιτροπής, της 30ής Σεπτεμβρίου 2013, για τη θέσπιση του δημοσιονομικού κανονισμού πλαισίου για τους οργανισμούς που αναφέρονται στο άρθρο 208 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (6), και ιδίως το άρθρο 108,

               —

               έχοντας υπόψη το άρθρο 94 και το παράρτημα V του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Περιβάλλοντος, Δημόσιας Υγείας και Ασφάλειας των Τροφίμων (A8-0100/2016),

               1.

               χορηγεί απαλλαγή στον εκτελεστικό διευθυντή του Ευρωπαϊκού Οργανισμού Περιβάλλοντος όσον αφορά την εκτέλεση του προϋπολογισμού του Οργανισμού για το οικονομικό έτος 2014·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση, καθώς και το ψήφισμα που αποτελεί αναπόσπαστο μέρος της, στον εκτελεστικό διευθυντή του Ευρωπαϊκού Οργανισμού Περιβάλλοντος, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 409 της 9.12.2015, σ. 143.

      (2)  Βλέπε υποσημείωση 1.

      (3)  ΕΕ L 298 της 26.10.2012, σ. 1.

      (4)  ΕΕ L 126 της 21.5.2009, σ. 13.

      (5)  ΕΕ L 357 της 31.12.2002, σ. 72.

      (6)  ΕΕ L 328 της 7.12.2013, σ. 42.


title: 2009/242/ΕΚ: Απόφαση του Συμβουλίου, της 16ης Μαρτίου 2009 , για τον διορισμό στην Επιτροπή των Περιφερειών ενός τακτικού μέλους από την Ιταλία

text:
               18.3.2009

               EL

               Επίσημη Εφημερίδα της Ευρωπαϊκής Ένωσης

               L 72/5

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 16ης Μαρτίου 2009
   για τον διορισμό στην Επιτροπή των Περιφερειών ενός τακτικού μέλους από την Ιταλία
   (2009/242/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 263,
   την πρόταση της ιταλικής κυβέρνησης,
   Εκτιμώντας τα ακόλουθα:

               (1)

               Στις 24 Ιανουαρίου 2006, το Συμβούλιο εξέδωσε την απόφαση 2006/116/ΕΚ περί διορισμού των τακτικών και αναπληρωματικών μελών της Επιτροπής των Περιφερειών για την περίοδο από 26 Ιανουαρίου 2006 έως 25 Ιανουαρίου 2010 (1).

               (2)

               Μία θέση τακτικού μέλους της Επιτροπής των Περιφερειών έμεινε κενή λόγω λήξης της θητείας του κ. Ottaviano DEL TURCO,

         ΑΠΟΦΑΣΙΖΕΙ:
   Άρθρο 1
   O κ. Giovanni CHIODI, Presidente della Regione Abruzzo, διορίζεται στην Επιτροπή των Περιφερειών, για το εναπομένον διάστημα της τρέχουσας θητείας, ήτοι έως τις 25 Ιανουαρίου 2010.
   Άρθρο 2
   Η παρούσα απόφαση παράγει αποτελέσματα από την ημέρα της εκδόσεώς της.

      Βρυξέλλες, 16 Μαρτίου 2009.

            Για το Συμβούλιο

            Ο Πρόεδρος

         L. CHATEL

      (1)  ΕΕ L 56 της 25.2.2006, σ. 75.


title: Απόφαση 2005/316/ΚΕΠΠΑ του Συμβουλίου, της 18ης Απριλίου 2005, που θέτει σε εφαρμογή την κοινή θέση 2004/694/ΚΕΠΠΑ για περαιτέρω μέτρα προς υποστήριξη της αποτελεσματικής εφαρμογής της εντολής του Διεθνούς Ποινικού Δικαστηρίου για την Πρώην Γιουγκοσλαβία (ICTY)

text:
               20.4.2005

               EL

               Επίσημη Εφημερίδα της Ευρωπαϊκής Ένωσης

               L 100/54

      ΑΠΌΦΑΣΗ 2005/316/ΚΕΠΠΑ ΤΟΥ ΣΥΜΒΟΥΛΊΟΥ

   της 18ης Απριλίου 2005
   που θέτει σε εφαρμογή την κοινή θέση 2004/694/ΚΕΠΠΑ για περαιτέρω μέτρα προς υποστήριξη της αποτελεσματικής εφαρμογής της εντολής του Διεθνούς Ποινικού Δικαστηρίου για την Πρώην Γιουγκοσλαβία (ICTY)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη την κοινή θέση 2004/694/ΚΕΠΠΑ (1), και ειδικότερα το άρθρο 2, σε συνδυασμό με το άρθρο 23 παράγραφος 2 δεύτερη περίπτωση της συνθήκης για την Ευρωπαϊκή Ένωση,
   Εκτιμώντας τα ακόλουθα:

               (1)

               Το Συμβούλιο, με την κοινή θέση 2004/694/ΚΕΠΠΑ, θέσπισε μέτρα ώστε να δεσμευθούν όλα τα κεφάλαια και οι οικονομικοί πόροι των φυσικών προσώπων κατά των οποίων έχουν απαγγελθεί κατηγορίες από το Διεθνές Ποινικό Δικαστήριο για την Πρώην Γιουγκοσλαβία (ICTY).

               (2)

               Στις 21 Φεβρουαρίου 2005, το Συμβούλιο ενέκρινε την απόφαση 2005/148/ΚΕΠΠΑ που τροποποιεί τον κατάλογο του παραρτήματος της κοινής θέσης 2004/694/ΚΕΠΠΑ.

               (3)

               Κατόπιν της μεταγωγής των κκ. Ljubomir BOROVCANIN, Gojko JANKOVIC, Sreten LUKIC, Drago NIKOLIC και Vinko PANDUREVIC στις μονάδες κράτησης του ICTY, θα πρέπει τα ονόματά τους να αφαιρεθούν από τον κατάλογο.

               (4)

               Αντιθέτως, το ICTY ενέγραψε τον κ. Zdravko TOLIMIR, εναντίον του οποίου απαγγέλθηκε δημοσίως κατηγορία στις 10 Φεβρουαρίου 2005, στον κατάλογο των προσώπων κατά των οποίων έχουν απαγγελθεί κατηγορίες και φυγοδικούν. Επομένως, το όνομα αυτό θα πρέπει να προστεθεί στον κατάλογο που περιλαμβάνεται στο παράρτημα της κοινής θέσης 2004/694/ΚΕΠΠΑ.

               (5)

               Θα πρέπει συνεπώς να τροποποιηθεί ο κατάλογος που περιλαμβάνεται στο παράρτημα της κοινής θέσης 2004/694/ΚΕΠΠΑ,

         ΑΠΟΦΑΣΙΖΕΙ:
   Άρθρο 1
   Ο κατάλογος προσώπων που περιέχεται στο παράρτημα της κοινής θέσης 2004/694/ΚΕΠΠΑ αντικαθίσταται από το κείμενο που περιέχεται στο παράρτημα της παρούσας απόφασης.
   Άρθρο 2
   Η παρούσα απόφαση παράγει αποτελέσματα από την ημερομηνία της έκδοσής της.
   Άρθρο 3
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Λουξεμβούργο, 18 Απριλίου 2005.

            Για το Συμβούλιο

            Ο Πρόεδρος

         J. KRECKÉ

      (1)  ΕΕ L 315 της 14.10.2004, σ. 52· κοινή θέση όπως τροποποιήθηκε τελευταία από την απόφαση 2005/148/ΚΕΠΠΑ (ΕΕ L 49 της 22.2.2005, σ. 34).

      ΠΑΡΑΡΤΗΜΑ

            «ΠΑΡΑΡΤΗΜΑ
            Κατάλογος προσώπων που αναφέρει το άρθρο 1

                        Όνομα: BOROVNICA Goran
                        Ημερομηνία γέννησης: 15.8.1965
                        Τόπος γέννησης: Kozarac, δήμος Prijedor, Βοσνία και Ερζεγοβίνη
                        Εθνικότητα: Βοσνίας και Ερζεγοβίνης

                        Όνομα: DJORDJEVIC Vlastimir
                        Ημερομηνία γέννησης: 1948
                        Τόπος γέννησης: Vladicin Han, Σερβία και Μαυροβούνιο
                        Εθνικότητα: Σερβίας και Μαυροβουνίου

                        Όνομα: GOTOVINA Ante
                        Ημερομηνία γέννησης: 12.10.1955
                        Τόπος γέννησης: νήσος Pasman, δήμος Zadar, Δημοκρατία της Κροατίας

                                    Εθνικότητα

                                    :

                                    κροατική
                                    γαλλική

                        Όνομα: HADZIC Goran
                        Ημερομηνία γέννησης: 7.9.1958
                        Τόπος γέννησης: Vinkovci, Δημοκρατία της Κροατίας
                        Εθνικότητα: Σερβίας και Μαυροβουνίου

                        Όνομα: KARADZIC Radovan
                        Ημερομηνία γέννησης: 19.6.1945
                        Τόπος γέννησης: Petnjica, Savnik, Μαυροβούνιο, Σερβία και Μαυροβούνιο
                        Εθνικότητα: Βοσνίας και Ερζεγοβίνης

                        Όνομα: LUKIC Milan
                        Ημερομηνία γέννησης: 6.9.1967
                        Τόπος γέννησης: Visegrad, Βοσνία και Ερζεγοβίνη

                                    Εθνικότητα

                                    :

                                    Βοσνίας και Ερζεγοβίνης
                                    Ενδεχομένως Σερβίας και Μαυροβουνίου

                        Όνομα: LUKIC Sredoje
                        Ημερομηνία γέννησης: 5.4.1961
                        Τόπος γέννησης: Visegrad, Βοσνία και Ερζεγοβίνη

                                    Εθνικότητα

                                    :

                                    Βοσνίας και Ερζεγοβίνης
                                    Ενδεχομένως Σερβίας και Μαυροβουνίου

                        Όνομα: MLADIC Ratko
                        Ημερομηνία γέννησης: 12.3.1942
                        Τόπος γέννησης: Bozanovici, δήμος Kalinovik, Βοσνία και Ερζεγοβίνη

                                    Εθνικότητα

                                    :

                                    Βοσνίας και Ερζεγοβίνης
                                    Ενδεχομένως Σερβίας και Μαυροβουνίου

                        Όνομα: PAVKOVIC Nebojsa
                        Ημερομηνία γέννησης: 10.4.1946
                        Τόπος γέννησης: Senjski Rudnik, Σερβία και Μαυροβούνιο
                        Εθνικότητα: Σερβίας και Μαυροβουνίου

                        Όνομα: POPOVIC Vujadin
                        Ημερομηνία γέννησης: 14.3.1957
                        Τόπος γέννησης: Sekovici, Βοσνία και Ερζεγοβίνη
                        Εθνικότητα: Σερβίας και Μαυροβουνίου

                        Όνομα: TOLIMIR Zdravko
                        Ημερομηνία γέννησης: 27.11.1948
                        Τόπος γέννησης:
                        Εθνικότητα: Βοσνίας και Ερζεγοβίνης

                        Όνομα: ZELENOVIC Dragan
                        Ημερομηνία γέννησης: 12.2.1961
                        Τόπος γέννησης: Foca, Βοσνία και Ερζεγοβίνη
                        Εθνικότητα: Βοσνίας και Ερζεγοβίνης

                        Όνομα: ZUPLJANIN Stojan
                        Ημερομηνία γέννησης: 22.9.1951
                        Τόπος γέννησης: Kotor Varos, Βοσνία και Ερζεγοβίνη
                        Εθνικότητα: Βοσνίας και Ερζεγοβίνης».


title: 87/501/ΕΟΚ: Απόφαση του Συμβουλίου της 14ης Σεπτεμβρίου 1987 για τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Οικονομικής Κοινότητας και της Δημοκρατίας της Κολομβίας σχετικά με το εμπόριο των υφαντουργικών προϊόντων

text:
15 . 10 . 87                         Επίσημη Εφημερίδα των Ευρωπαϊκων Κοινοτήτων                                  Αριθ . L 292/ 1
                                                                II
                               (Πράξεις για την ισχύ των οποίων δεν απαιτείται δημοσίευση)
                                                  ΣΥΜΒΟΥΛΙΟ
                                             ΑΠΟΦΑΣΗ ΤΟΥ ΣΥΜΒΟΥΛΙΟΥ
                                                 της 14ης Σεπτεμβρίου 1987
                για τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Οικονο
                μικής Κοινότητας και της Δημοκρατίας της Κολομβίας σχετικά με το εμπόριο των υφαντουρ
                                                      γικών προϊόντων
                                                        (87 / 5Q1 /EOK)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,                             τίας της Κολομβίας σχετικά με το εμποριο των. υφαντουρ
                                                                    γικών προϊόντων εγκρίνεται εξ ονόματος της Κοινότητας .
Έχοντας υπόψη :
τη συνθήκη για την ίδρυση της Ευρωπαϊκής Οικονομικής                2.    Το κείμενο της συμφωνίας επισυνάπτεται στην παρούσα
Κοινότητας, και ιδίως το άρθρο 113 ,                                απόφαση .
την πρόταση της Επιτροπής,
Εκτιμώντας ότι είναι σκόπιμο να εγκριθεί η συμφωνία υπό                                      Άρθρο 2
μορφή ανταλλαγής επιστολών μεταξύ της Ευρωπαϊκής Οικο
νομικής Κοινότητας και της Δημοκρατίας της Κολομβίας                Ο πρόεδρος του Συμβουλίου εξουσιοδοτείται να ορίσει το
σχετικά με τε εμπόριο των υφαντουργικών προϊόντων , που             πρόσωπο το οποίο είναι αρμόδιο να υπογράψει τη συμφωνία
μονογραφήθηκε στις Βρυξέλλες στις 3 Ιουνίου 1986 και                που αναφέρεται στο άρθρο 1 δεσμεύοντας την Κοινότητα .
εφαρμόζεται προσωρινά , δυνάμει της απόφασης του Συμβου
λίου της 11ης Δεκεμβρίου 1986, από 1ης Ιανουαρίου 1987 ,
ΑΠΟΦΑΣΙΖΕΙ :                                                        Βρυξέλλες, 14 Σεπτεμβρίου 1987 .
                         Άρθρο 1                                                                          Για το Συμβούλιο
1.     Η συμφωνία υπό μορφή ανταλλαγής επιστολών μεταξύ                                                      O Πρόεδρος
της Ευρωπαϊκής Οικονομικής Κοινότητας και της Δημοκρα                                                 U. ELLEMANN-JENSEN


title: 2009/407/ΕΚ: Απόφαση του Ευρωπαϊκού Κοινοβουλίου και του Συμβουλίου, της 6ης Μαΐου 2009 , για την τροποποίηση της διοργανικής συμφωνίας της 17ης Μαΐου 2006 για δημοσιονομική πειθαρχία και χρηστή δημοσιονομική διαχείριση όσον αφορά το πολυετές δημοσιονομικό πλαίσιο (2007-2013)

text:
               29.5.2009

               EL

               Επίσημη Εφημερίδα της Ευρωπαϊκής Ένωσης

               L 132/8

      ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ

   της 6ης Μαΐου 2009
   για την τροποποίηση της διοργανικής συμφωνίας της 17ης Μαΐου 2006 για δημοσιονομική πειθαρχία και χρηστή δημοσιονομική διαχείριση όσον αφορά το πολυετές δημοσιονομικό πλαίσιο (2007-2013)
   (2009/407/ΕΚ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη διοργανική συμφωνία της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής, για δημοσιονομική πειθαρχία και χρηστή δημοσιονομική διαχείριση (1), και συγκεκριμένα τα σημεία 21, 22, πρώτη και δεύτερη παράγραφος, και 23, της συμφωνίας αυτής,
   την πρόταση της Επιτροπής,
   Εκτιμώντας τα ακόλουθα:

               (1)

               Κατά τον τριμερή διάλογο της 2ας Απριλίου 2009, το Ευρωπαϊκό Κοινοβούλιο, το Συμβούλιο και η Επιτροπή συμφώνησαν ως προς τη χρηματοδότηση, στο πλαίσιο του ευρωπαϊκού σχεδίου οικονομικής ανάκαμψης για τον εκσυγχρονισμό των υποδομών και την ενεργειακή αλληλεγγύη, έργων στον τομέα της ενέργειας και του ευρυζωνικού Διαδικτύου, καθώς και για την ενίσχυση ενεργειών που σχετίζονται με τις «νέες προκλήσεις», οι οποίες καθορίστηκαν στο πλαίσιο της αξιολόγησης της ενδιάμεσης μεταρρύθμισης της κοινής γεωργικής πολιτικής του 2003 («διαγνωστικός έλεγχος»). Η χρηματοδότηση απαιτεί, ως πρώτο βήμα, την αναθεώρηση του πολυετούς δημοσιονομικού πλαισίου 2007-2013 σύμφωνα με τα σημεία 21, 22 και 23 της διοργανικής συμφωνίας, ώστε να αυξηθεί το ανώτατο όριο για το έτος 2009 όσον αφορά τις πιστώσεις ανάληψης υποχρεώσεων εντός του υποτομέα 1α κατά ποσό 2 000 000 000 EUR σε τρέχουσες τιμές.

               (2)

               Η αύξηση του ανώτατου ορίου του υποτομέα 1α θα αντισταθμιστεί πλήρως από τη μείωση του ανώτατου ορίου για τις πιστώσεις ανάληψης υποχρεώσεων εντός του τομέα 2 για το έτος 2009 κατά 2 000 000 000 EUR.

               (3)

               Για να διατηρηθεί η ισορροπία μεταξύ αναλήψεων υποχρεώσεων και πληρωμών, τα ετήσια ανώτατα όρια για τις πιστώσεις πληρωμών θα προσαρμόζονται. Η προσαρμογή θα είναι ουδέτερη.

               (4)

               Επομένως, το παράρτημα I της διοργανικής συμφωνίας για δημοσιονομική πειθαρχία και χρηστή δημοσιονομική διαχείριση θα πρέπει να τροποποιηθεί αναλόγως (2),

         ΑΠΟΦΑΣΙΖΟΥΝ:
   Άρθρο μόνο
   Το παράρτημα I της διοργανικής συμφωνίας για δημοσιονομική πειθαρχία και χρηστή δημοσιονομική διαχείριση αντικαθίσταται από το παράρτημα της παρούσας απόφασης.

      Στρασβούργο, 6 Μαΐου 2009.

            Για το Ευρωπαϊκό Κοινοβούλιο

            Ο Πρόεδρος

         H.-G. PÖTTERING

            Για το Συμβούλιο

            Ο Πρόεδρος

         J. KOHOUT

      (1)  ΕΕ C 139 της 14.6.2006, σ. 1.

      (2)  Για τον σκοπό αυτόν, τα αριθμητικά στοιχεία που απορρέουν από την ανωτέρω συμφωνία μετατρέπονται σε τιμές του 2004.

      ΠΑΡΑΡΤΗΜΑ

         Αναθεωρημένο δημοσιονομικό πλαίσιο 2007-2013 για το ευρωπαϊκό σχέδιο οικονομικής ανάκαμψης (σταθερές τιμές 2004)

                  (σε εκατ. EUR — σταθερές τιμές 2004)

                  Πιστώσεις ανάληψης υποχρεώσεων

                  2007

                  2008

                  2009

                  2010

                  2011

                  2012

                  2013

                  Σύνολο
                  2007-2013

                              1.

                              Βιώσιμη ανάπτυξη

                     50 865

                     53 262

                     55 883

                     54 860

                     55 400

                     56 866

                     58 256

                     385 392

                              1α

                              Ανταγωνιστικότητα για την ανάπτυξη και την απασχόληση

                  8 404

                  9 595

                  12 021

                  11 000

                  11 306

                  12 122

                  12 914

                  77 362

                              1β

                              Συνοχή για την ανάπτυξη και την απασχόληση

                  42 461

                  43 667

                  43 862

                  43 860

                  44 094

                  44 744

                  45 342

                  308 030

                              2.

                              Διατήρηση και διαχείριση των φυσικών πόρων

                     51 962

                     54 685

                     52 205

                     53 379

                     52 528

                     51 901

                     51 284

                     367 944

                  εκ των οποίων δαπάνες σχετικές με την αγορά και άμεσες ενισχύσεις

                  43 120

                  42 697

                  42 279

                  41 864

                  41 453

                  41 047

                  40 645

                  293 105

                              3.

                              Ιθαγένεια, ελευθερία, ασφάλεια και δικαιοσύνη

                     1 199

                     1 258

                     1 380

                     1 503

                     1 645

                     1 797

                     1 988

                     10 770

                              3α

                              Ελευθερία, ασφάλεια και δικαιοσύνη

                  600

                  690

                  790

                  910

                  1 050

                  1 200

                  1 390

                  6 630

                              3β

                              Ιθαγένεια

                  599

                  568

                  590

                  593

                  595

                  597

                  598

                  4 140

                              4.

                              Η ΕΕ ως παγκόσμιος παράγων

                     6 199

                     6 469

                     6 739

                     7 009

                     7 339

                     7 679

                     8 029

                     49 463

                              5.

                              Διοίκηση
                               (1)

                     6 633

                     6 818

                     6 973

                     7 111

                     7 255

                     7 400

                     7 610

                     49 800

                              6.

                              Αντισταθμίσεις

                     419

                     191

                     190

                     800

                     Σύνολο πιστώσεων ανáληψης υποχρεώσεων

                     117 277

                     122 683

                     123 370

                     123 862

                     124 167

                     125 643

                     127 167

                     864 169

                  ως ποσοστό του ΑΕΕ

                  1,08 %

                  1,09 %

                  1,07 %

                  1,05 %

                  1,03 %

                  1,02 %

                  1,01 %

                  1,048 %

                     Σύνολο πιστώσεων πληρωμών

                     115 142

                     119 805

                     110 439

                     119 126

                     116 552

                     120 145

                     119 391

                     820 600

                  ως ποσοστό του ΑΕΕ

                  1,06 %

                  1,06 %

                  0,96 %

                  1,01 %

                  0,97 %

                  0,98 %

                  0,95 %

                  1,00 %

                  Διαθέσιμο περιθώριο

                  0,18 %

                  0,18 %

                  0,28 %

                  0,23 %

                  0,27 %

                  0,26 %

                  0,29 %

                  0,24 %

                  Ανώτατο όριο ιδίων πόρων ως ποσοστό του ΑΕΕ

                  1,24 %

                  1,24 %

                  1,24 %

                  1,24 %

                  1,24 %

                  1,24 %

                  1,24 %

                  1,24 %

         (1)  Οι δαπάνες για τις συντάξεις που περιλαμβάνονται κάτω από το ανώτατο όριο αυτού του τομέα υπολογίζονται καθαρά αφού αφαιρεθούν οι εισφορές του προσωπικού στο αντίστοιχο σύστημα, εντός του ορίου των 500 εκατ. EUR σε τιμές του 2004 για την περίοδο 2007-2013.


Avis juridique important

|

31991D0569

91/569/ΕΟΚ : Απόφαση της Επιτροπής της 22ας Ιουλίου 1991 για τη σύναψη της συμφωνίας υπό μορφή ανταλλαγής επιστολών, που συμπληρώνει τη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας της Αργεντινής για την ολοκλήρωση των διαπραγματεύσεων που διεξήχθησαν δυνάμει του άρθρου XXIV παράγραφος 6 της Γενικής Συμφωνίας Δασμών και Εμπορίου (ΓΣΔΕ)

Επίσημη Εφημερίδα αριθ. L 309 της 11/11/1991 σ. 0001 - 0001

ΑΠΟΦΑΣΗ ΤΟΥ ΣΥΜΒΟΥΛΙΟΥ  της 22ας Ιουλίου 1991  για τη σύναψη της συμφωνίας υπό μορφήν ανταλλαγής επιστολών, που συμπληρώνει τη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας της Αργεντινής για την ολοκλήρωση των  διαπραγματεύσεων που διεξήχθησαν δυνάμει του άρθρου XXIV παράγραφος 6 της Γενικής Συμφωνίας Δασμών και Εμπορίου (ΓΣΔΕ)  (91/569/ΕΟΚ)ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,   Έχοντας υπόψη:   τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,   την πρόταση της Επιτροπής,   Εκτιμώντας:   ότι η συμφωνία μεταξύ της Ευρωπαϊκής Οικονομικής Κοινότητας και της Δημοκρατίας της Αργεντινής για την ολοκλήρωση των διαπραγματεύσεων που διεξήχθησαν δυνάμει του άρθρου XXIV παράγραφος 6 της ΓΣΔΕ (1) προβλέπει αναθεώρηση-  ότι η αναθεώρηση δεν περατώθηκε πριν λήξει η ισχύς ορισμένων προσωρινών διατάξεων-  ότι έγιναν διαβουλεύσεις με την εν λόγω χώρα, προκειμένου να παραταθεί η ισχύς του μέρους ΙΙ Β παράγραφος 2 της συμφωνίας, έως τις 31 Δεκεμβρίου 1991-  ότι οι διαβουλεύσεις αυτές κατέληξαν σε σχέδιο συμφωνίας υπό μορφήν ανταλλαγής επιστολών, η έγκριση του οποίου εξυπηρετεί το συμφέρον της Κοινότητας,   ΑΠΟΦΑΣΙΖΕΙ: Άρθρο 1  Η συμφωνία υπό μορφήν ανταλλαγής επιστολών, που συμπληρώνει τη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας της Αργεντινής για την ολοκλήρωση των διαπραγματεύσεων δυνάμει του άρθρου XXIV παράγραφος 6 της ΓΣΔΕ, εγκρίνεται εξ  ονόματος της Κοινότητας.   Το κείμενο της συμφωνίας επισυνάπτεται στην παρούσα απόφαση. Άρθρο 2  Ο Πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να υπογράψει τη συμφωνία που αναφέρεται στο άρθρο 1, δεσμεύοντας την Κοινότητα.   Βρυξέλλες, 22 Ιουλίου 1991.   Για το Συμβούλιο  Ο Πρόεδρος  P. DANKERT        (1) ΕΕ αριθ. L 24 της 29. 1. 1988, σ. 58.


title: 2012/644/ΕΕ: Απόφαση του Συμβουλίου, της 24ης Σεπτεμβρίου 2012 , για την υπογραφή, εξ ονόματος της Ευρωπαϊκής Ένωσης, της συμφωνίας υπό μορφήν ανταλλαγής επιστολών μεταξύ της Ευρωπαϊκής Ένωσης και των Ηνωμένων Πολιτειών της Αμερικής, σύμφωνα με το άρθρο XXIV παράγραφος 6 και με το άρθρο XXVIII της Γενικής Συμφωνίας Δασμών και Εμπορίου (ΓΣΔΕ) του 1994, σχετικά με την τροποποίηση των παραχωρήσεων που προβλέπονται στους πίνακες της Δημοκρατίας της Βουλγαρίας και της Ρουμανίας στο πλαίσιο της προσχώρησής τους στην Ευρωπαϊκή Ένωση

text:
               18.10.2012

               EL

               Επίσημη Εφημερίδα της Ευρωπαϊκής Ένωσης

               L 287/2

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 24ης Σεπτεμβρίου 2012
   για την υπογραφή, εξ ονόματος της Ευρωπαϊκής Ένωσης, της συμφωνίας υπό μορφήν ανταλλαγής επιστολών μεταξύ της Ευρωπαϊκής Ένωσης και των Ηνωμένων Πολιτειών της Αμερικής, σύμφωνα με το άρθρο XXIV παράγραφος 6 και με το άρθρο XXVIII της Γενικής Συμφωνίας Δασμών και Εμπορίου (ΓΣΔΕ) του 1994, σχετικά με την τροποποίηση των παραχωρήσεων που προβλέπονται στους πίνακες της Δημοκρατίας της Βουλγαρίας και της Ρουμανίας στο πλαίσιο της προσχώρησής τους στην Ευρωπαϊκή Ένωση
   (2012/644/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Στις 29 Ιανουαρίου 2007, το Συμβούλιο εξουσιοδότησε την Επιτροπή να αρχίσει διαπραγματεύσεις με ορισμένα άλλα μέλη του Παγκοσμίου Οργανισμού Εμπορίου βάσει του άρθρου XXIV παράγραφος 6 της Γενικής Συμφωνίας Δασμών και Εμπορίου (ΓΣΔΕ) του 1994, στο πλαίσιο της προσχώρησης της Δημοκρατίας της Βουλγαρίας και της Ρουμανίας στην Ευρωπαϊκή Ένωση.

               (2)

               Οι διαπραγματεύσεις διεξήχθησαν από την Επιτροπή στο πλαίσιο των οδηγιών διαπραγμάτευσης που εξέδωσε το Συμβούλιο.

               (3)

               Οι εν λόγω διαπραγματεύσεις ολοκληρώθηκαν και η συμφωνία υπό μορφήν ανταλλαγής των επιστολών μεταξύ της Ευρωπαϊκής Ένωσης και των Ηνωμένων Πολιτειών της Αμερικής, σύμφωνα με το άρθρο XXIV παράγραφος 6 και με το άρθρο XXVIII της Γενικής Συμφωνίας Δασμών και Εμπορίου (ΓΣΔΕ) του 1994 σχετικά με την τροποποίηση των παραχωρήσεων που προβλέπονται στους πίνακες της Δημοκρατίας της Βουλγαρίας και της Ρουμανίας στο πλαίσιο της προσχώρησής τους στην Ευρωπαϊκή Ένωση («η συμφωνία») μονογραφήθηκε, στις 21 Δεκεμβρίου 2011, από εκπρόσωπο της Ευρωπαϊκής Ένωσης και, στις 17 Φεβρουαρίου 2012, από εκπρόσωπο των Ηνωμένων Πολιτειών της Αμερικής.

               (4)

               Η συμφωνία θα πρέπει να υπογραφεί,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η υπογραφή της συμφωνίας υπό μορφήν ανταλλαγής των επιστολών μεταξύ της Ευρωπαϊκής Ένωσης και των Ηνωμένων Πολιτειών της Αμερικής σύμφωνα με το άρθρο XXIV παράγραφος 6 και με το άρθρο XXVIII της Γενικής Συμφωνίας Δασμών και Εμπορίου (ΓΣΔΕ) του 1994 σχετικά με την τροποποίηση των παραχωρήσεων που προβλέπονται στους πίνακες της Δημοκρατίας της Βουλγαρίας και της Ρουμανίας στο πλαίσιο της προσχώρησής τους στην Ευρωπαϊκή Ένωση («η συμφωνία») εγκρίνεται, εξ ονόματος της Ένωσης, με την επιφύλαξη της σύναψης της εν λόγω συμφωνίας (1).
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν τη συμφωνία εξ ονόματος της Ένωσης.
   Άρθρο 3
   Η παρούσα απόφαση αρχίζει να ισχύει την ημέρα της έκδοσής της.

      Βρυξέλλες, 24 Σεπτεμβρίου 2012.

            Για το Συμβούλιο

            Ο Πρόεδρος

         Α. Δ. ΜΑΥΡΟΓΙΑΝΝΗΣ

      (1)  Το κείμενο της συμφωνίας θα δημοσιευθεί μαζί με την απόφαση σύναψης.


Avis juridique important

|

32000D0575

2000/575/ΕΚ: Απόφαση της Επιτροπής, της 20ής Σεπτεμβρίου 2000, για την περάτωση της διαδικασίας κατά των επιδοτήσεων όσον αφορά τις εισαγωγές υφασμάτων από ίνες από γυαλί καταγωγής Ταϊβάν [κοινοποιηθείσα υπό τον αριθμό Ε(2000) 2699] (Κείμενο που παρουσιάζει ενδιαφέρον για τον ΕΟΧ)

Επίσημη Εφημερίδα αριθ. L 240 της 23/09/2000 σ. 0027 - 0027

Απόφαση της Επιτροπήςτης 20ής Σεπτεμβρίου 2000για την περάτωση της διαδικασίας κατά των επιδοτήσεων όσον αφορά τις εισαγωγές υφασμάτων από ίνες από γυαλί καταγωγής Ταϊβάν[κοινοποιηθείσα υπό τον αριθμό Ε(2000) 2699](Κείμενο που παρουσιάζει ενδιαφέρον για τον ΕΟΧ)(2000/575/ΕΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,τον κανονισμό (ΕΚ) αριθ. 2026/97 του Συμβουλίου, της 6ης Οκτωβρίου 1997, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας(1), και ιδίως το άρθρο 14,Κατόπιν διαβουλεύσεων με τη συμβουλευτική επιτροπή,Εκτιμώντας τα ακόλουθα:A. ΔΙΑΔΙΚΑΣΙΑ(1) Στις 3 Αυγούστου 1999, η Επιτροπή έλαβε καταγγελία σύμφωνα με την οποία οι εισαγωγές στην Κοινότητα ορισμένων υφασμάτων από ίνες από γυαλί καταγωγής Ταϊβάν αποτελούν αντικείμενο ζημιογόνων επιδοτήσεων.(2) Η καταγγελία υποβλήθηκε από την European Apparel and Textile Organisation (Euratex), για λογαριασμό των κοινοτικών παραγωγών που αντιπροσωπεύουν το μεγαλύτερο μέρος της συνολικής κοινοτικής παραγωγής υφασμάτων από ίνες από γυαλί, σύμφωνα με το άρθρο 9 παράγραφος 1 και το άρθρο 10 παράγραφος 8 του κανονισμού (ΕΚ) αριθ. 2026/97 (εφεξής ο "βασικός κανονισμός").(3) Η εν λόγω καταγγελία περιείχε αποδεικτικά εκ πρώτης όψεως στοιχεία ως προς την ύπαρξη επιδοτήσεων και την εξ αυτών προκαλούμενη σημαντική ζημία, τα οποία κρίθηκαν επαρκή για να δικαιολογήσουν την έναρξη διαδικασίας κατά των επιδοτήσεων.(4) Κατόπιν διαβουλεύσεων, η Επιτροπή ανήγγειλε, με σχετική ανακοίνωση που δημοσιεύτηκε στην Επίσημη Εφημερίδα των Ευρωπαϊκών Κοινοτήτων(2), την έναρξη διαδικασίας κατά των επιδοτήσεων όσον αφορά τις εισαγωγές στην Κοινότητα ορισμένων υφασμάτων από ίνες από γυαλί, καταγωγής Ταϊβάν, που μπορούν να υπαχθούν προς στο παρόν στους κωδικούς ΣΟ ex 7019 52 00 και ex 7019 59 00.(5) Η Επιτροπή ενημέρωσε επισήμως τους παραγωγούς-εξαγωγείς που είναι γνωστό ότι ενδιαφέρονται, τους αντιπροσώπους της χώρας εξαγωγής, τους αντιπροσωπευτικούς εισαγωγείς ή/και βιομηχανικούς χρήστες, τους αντιπροσωπευτικούς προμηθευτές και τους καταγγέλλοντες κοινοτικούς παραγωγούς. Επιπλέον, παρέσχε την ευκαιρία στα ενδιαφερόμενα μέρη να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση εντός της προθεσμίας που είχε καθοριστεί στις ανακοινώσεις για την έναρξη της διαδικασίας.B. ΑΝΑΚΛΗΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ(6) Με επιστολή της 14ης Ιουλίου 2000 προς την Επιτροπή, η Euratex ανακάλεσε επισήμως την καταγγελία που είχε υποβάλει όσον αφορά τις εισαγωγές ορισμένων υφασμάτων από ίνες από γυαλί καταγωγής Ταϊβάν.(7) Σύμφωνα με το άρθρο 14 παράγραφος 1 του βασικού κανονισμού, η διαδικασία είναι δυνατό να περατούται σε περίπτωση ανάκλησης της καταγγελίας, εκτός αν κρίνεται ότι η περάτωσή της δεν θα ήταν προς το συμφέρον της Κοινότητας.(8) Η Επιτροπή έκρινε σκόπιμη την περάτωση της παρούσας διαδικασίας, δεδομένου ότι η έρευνα δεν έφερε στο φως τυχόν στοιχεία σύμφωνα με τα οποία η περάτωση αυτή δεν θα ήταν προς το συμφέρον της Κοινότητας. Τα ενδιαφερόμενα μέρη ενημερώθηκαν σχετικά και τους παρεσχέθη η ευκαιρία να διατυπώσουν τις παρατηρήσεις τους. Η Επιτροπή δεν έλαβε παρατηρήσεις σύμφωνα με τις οποίες η περάτωση αυτή δεν θα ήταν προς το συμφέρον της Κοινότητας.(9) Επομένως, η Επιτροπή συνάγει το συμπέρασμα ότι είναι σκόπιμο να περατωθεί, χωρίς να επιβληθούν μέτρα, η διαδικασία κατά των επιδοτήσεων όσον αφορά τις εισαγωγές στην Κοινότητα ορισμένων υφασμάτων από ίνες από γυαλί καταγωγής Ταϊβάν,ΑΠΟΦΑΣΙΖΕΙ:Άρθρο μόνοΠερατώνεται η διαδικασία κατά των επιδοτήσεων όσον αφορά τις εισαγωγές στην Κοινότητα ορισμένων υφασμάτων από ίνες από γυαλί καταγωγής Ταϊβάν, που κατατάσσονται προς το παρόν στους κωδικούς ΣΟ ex 7019 52 00 και ex 7019 59 00.Βρυξέλλες, 20 Σεπτεμβρίου 2000.Για την ΕπιτροπήPascal LamyΜέλος της Επιτροπής(1) ΕΕ L 288 της 21.10.1997, σ. 1.(2) ΕΕ C 262 της 16.9.1999, σ. 6.